Ο σκοπός της οδηγίας 2000/14/ΕΚ είναι: η βελτίωση του ελέγχου των εκπομπών θορύβου από 57 είδη εξοπλισμού που χρησιμοποιούνται σε εξωτερικούς χώρους (που απαριθμούνται στα άρθρα 12 και 13 και στο παράρτημα I), όπως: αεροσυμπιεστές, φορτωτές-εκσκαφείς, διάφορα είδη πριονιών, αναμεικτήρες· η προώθηση της ομαλούς λειτουργίας της εσωτερικής αγοράς της Ευρωπαϊκής Ένωσης (ΕΕ)· η βελτίωση της υγείας και της ευημερίας των πολιτών με τη μείωση του θορύβου που εκπέμπεται από εξοπλισμό χρησιμοποιούμενο σε εξωτερικούς χώρους. Η οδηγία καταργεί και αντικαθιστά εννέα νομικές πράξεις σχετικά με τις εκπομπές θορύβου για κάθε είδος μηχανήματος και υλικού εργοταξίου, καθώς και την οδηγία 84/538/ΕΟΚ για τις χλοοκοπτικές μηχανές. Ο σκοπός της οδηγίας είναι τετραπλός: η εναρμόνιση των προτύπων εκπομπής θορύβου· η εναρμόνιση των διαδικασιών αξιολόγησης της συμμόρφωσης1· η εναρμόνιση της σήμανσης πιστότητας των επιπέδων θορύβου· η συγκέντρωση δεδομένων σχετικά με τις εκπομπές θορύβου. Εξαιρούνται τα παρακάτω είδη εξοπλισμού: παρελκόμενα χωρίς κινητήρα (για εργαλεία) που διατίθενται στην αγορά ή τίθενται σε λειτουργία2 μεμονωμένα (εκτός των χειροκατευθυνόμενων συσκευών θραύσης σκυροδέματος και αεροσφυρών)· όλος ο εξοπλισμός που προορίζεται για τη μεταφορά εμπορευμάτων ή προσώπων στο δημόσιο οδικό δίκτυο, σιδηροδρομικώς, αεροπορικώς ή μέσω των εσωτερικών πλωτών οδών· ο εξοπλισμός που έχει σχεδιαστεί και κατασκευαστεί για χρήση από την αστυνομία ή τον στρατό. Τα κράτη μέλη της ΕΕ είναι υπεύθυνα για τον έλεγχο της εφαρμογής των κανόνων που προβλέπει η οδηγία. Τα παραρτήματα V έως VIII περιλαμβάνουν τις διάφορες διαδικασίες αξιολόγησης της συμμόρφωσης που πρέπει να χρησιμοποιούνται. Ο κατασκευαστής ή το πρόσωπο που διαθέτει στην αγορά ή θέτει σε λειτουργία τον εξοπλισμό πρέπει να διασφαλίζει (δυνάμει των άρθρων 4 και 8) τα εξής: ότι έχει συνταχθεί δήλωση ΕΚ συμμόρφωσης η οποία πιστοποιεί ότι κάθε τύπος εξοπλισμού που φέρει τη σήμανση CE συμμορφώνεται με την οδηγία· ότι έχει τεθεί επί κάθε τύπου εξοπλισμού ανεξίτηλη, ευανάγνωστη σήμανση που υποδεικνύει την εγγυημένη στάθμη ακουστικής ισχύος. Όταν ένα κράτος μέλος διαπιστώνει ότι κάποιος τύπος εξοπλισμού δεν πληροί τις εν λόγω προϋποθέσεις, οφείλει να αποσύρει τον εξοπλισμό από την αγορά ή να απαγορεύει τη χρήση του. Η επισήμανση είναι υποχρεωτική για όλους τους τύπους εξοπλισμού που καλύπτει η οδηγία και πρέπει να περιλαμβάνει τα εξής: την αναγραφή ορατής, ευανάγνωστης και ανεξίτηλης σήμανσης CE σε κάθε στοιχείο εξοπλισμού· λεπτομέρειες σχετικά με τη στάθμη ακουστικής ισχύος LWA3 σε dB(A)4 ως προς 1 pW5. Τα όρια εκπομπής θορύβου που προβλέπονται για ορισμένα είδη εξοπλισμού θεσπίστηκαν σε δύο στάδια, ώστε οι επιχειρήσεις να μπορέσουν να προσαρμοστούν στους νέους κανονισμούς. Τα όρια εκπομπής για το στάδιο 1 τέθηκαν σε ισχύ δύο έτη μετά την έναρξη ισχύος της οδηγίας και το 2006 τέθηκαν σε ισχύ αυστηρότερα όρια. Τα κράτη μέλη μπορούν να συγκροτούν κοινοποιημένους οργανισμούς, οι οποίοι είναι υπεύθυνοι για την παρακολούθηση των ορίων εκπομπής θορύβου που ισχύουν για τον εξοπλισμό. Οι εν λόγω έλεγχοι παρακολούθησης εφαρμόζονται τόσο κατά τη φάση σχεδιασμού όσο και κατά τη φάση παραγωγής του εξοπλισμού. Ωστόσο, πρέπει να σημειωθεί ότι η παρακολούθηση του σχεδιασμού του εξοπλισμού δεν είναι απαραίτητη για εξοπλισμούς που πρέπει υποχρεωτικά να αναγράφουν μόνο τον θόρυβο. Για την αξιολόγηση των επιπτώσεων της οδηγίας, θεσπίστηκε διαδικασία για τη συλλογή των δεδομένων εκπομπών θορύβου. Αυτές οι πληροφορίες χρησιμοποιούνται ως βάση για την επιλογή λιγότερο θορυβώδους εξοπλισμού από τους πελάτες και για την επινόηση οικονομικών κινήτρων και ανταμοιβών. Οι κατασκευαστές ή οι εξουσιοδοτημένοι αντιπρόσωποί τους υποχρεούνται να αποστέλλουν στις αρμόδιες αρχές των κρατών μελών, καθώς και στην Ευρωπαϊκή Επιτροπή, αντίγραφο της δήλωσης συμμόρφωσης ΕΕ για τον εξοπλισμό που διατίθεται στην αγορά. Η οδηγία περιλαμβάνει 24 άρθρα και 10 παραρτήματα στα οποία καλύπτονται τα εξής: ορισμοί του εξοπλισμού· η δήλωση συμμόρφωσης ΕΕ· η μέθοδος μέτρησης αερόφερτου θορύβου που εκπέμπεται από εξοπλισμό προς χρήση σε εξωτερικούς χώρους· υποδείγματα της σήμανσης EK συμμόρφωσης και της ένδειξης της εγγυημένης στάθμης ηχητικής ισχύος· ο εσωτερικός έλεγχος της παραγωγής· ο εσωτερικός έλεγχος της παραγωγής με αξιολόγηση του τεχνικού φακέλου και περιοδικό έλεγχο· εξέταση ανά μονάδα· πλήρης διασφάλιση της ποιότητας· ελάχιστα κριτήρια που πρέπει να λαμβάνονται υπόψη από τα κράτη μέλη για την κοινοποίηση των οργανισμών (των κοινοποιημένων οργανισμών που αναφέρονται ανωτέρω)· εξέταση ανά μονάδα και το υπόδειγμα πιστοποιητικού συμμόρφωσης. Η Επιτροπή μπορεί να προσαρμόζει την οδηγία 2000/14/ΕΚ με βάση την τεχνική πρόοδο μέσω κατ’ εξουσιοδότηση πράξεων. Η τροποποιητική οδηγία (ΕΕ) 2024/2749 αποσκοπεί στην αποφυγή διαταραχών στην εσωτερική αγορά σε περίπτωση έκτακτης ανάγκης διασφαλίζοντας ότι, αφού ενεργοποιηθεί η λειτουργία έκτακτης ανάγκης στην εσωτερική αγορά, όπως ορίζεται στον κανονισμό (ΕΕ) 2024/2747 (τον κανονισμό για κατάσταση έκτακτης ανάγκης της εσωτερικής αγοράς), μέσω μιας εκτελεστικής πράξης που εκδίδεται από το Συμβούλιο της Ευρωπαϊκής Ένωσης, τα εμπορεύματα και οι υπηρεσίες που έχουν χαρακτηριστεί συναφή με την κρίση εμπορεύματα και υπηρεσίες6 μπορούν να διατίθενται στην αγορά όσο πιο γρήγορα γίνεται. Η οδηγία (ΕΕ) 2024/2749 τροποποιεί την οδηγία 2000/14/ΕΚ καθορίζοντας πώς αυτές οι διαδικασίες έκτακτης ανάγκης θα εφαρμόζονται. Μεταξύ άλλων πραγμάτων, οι νέοι κανόνες: υποχρεώνουν τους οργανισμούς αξιολόγησης της συμμόρφωσης να αποδίδουν προτεραιότητα στις αιτήσεις αξιολόγησης της συμμόρφωσης των συναφών με την κρίση προϊόντων έναντι αυτών που δεν είναι· επιτρέπουν στα κράτη μέλη, κατ’ εξαίρεση και κατόπιν δεόντως αιτιολογημένου αιτήματος, να επιτρέπουν προσωρινά τη διάθεση στην αγορά εξοπλισμού χωρίς τη διεξαγωγή των κανονικών διαδικασιών αξιολόγησης της συμμόρφωσης, όπου η συμμετοχή ενός κοινοποιημένου οργανισμού είναι υποχρεωτική και οι οποίες μπορούν να διασφαλίσουν ότι πληρούνται όλες οι ουσιώδεις απαιτήσεις.